[pic] | EURÓPSKA KOMISIA |

Brusel, 23.2.2010

KOM(2010)67 v konečnom znení

2007/0286 (COD)

OZNÁMENIE KOMISIE EURÓPS KEMU PARLAMENTU podľa článku 294 ods. 6 Zmluvy o fungovaní Európskej únie o

pozícii Rady v prvom čítaní k prijatiu smernice Európskeho parlamentu a Rady o priemyselných emisiách (integrovaná prevencia a kontrola znečisťovania životného prostredia) (prepracované znenie)

2007/0286 (COD)

OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o

pozícií Rady v prvom čítaní k prijatiu smernice Európskeho parlamentu a Rady o priemyselných emisiách (integrovaná prevencia a kontrola znečisťovania životného prostredia) (prepracované znenie)

KONTEXT

Dátum predloženia návrhu Európskemu parlamentu a Rade: (dokument KOM(2007) 844 v konečnom znení – 2007/0286 COD): | 21. decembra 2007 |

Dátum stanoviska Európskeho hospodárskeho a sociálneho výboru: | 14. januára 2009 |

Dátum stanoviska Výboru regiónov: | 9. októbra 2008 |

Dátum stanoviska Európskeho parlamentu, prvé čítanie: | 10. marca 2009 |

Dátum prijatia pozície Rady v prvom čítaní (jednohlasne): | 15. februára 2010 |

CIEĽ NÁVRHU KOMISIE

Cieľom návrhu je zlepšiť efektívnosť a účinnosť súčasnej legislatívy v oblasti prevencie a kontroly priemyselných emisií vďaka dosiahnutiu vysokej úrovne ochrany životného prostredia, zníženiu zbytočného administratívneho bremena a minimalizácie prípadov narušenia hospodárskej súťaže v EÚ.

PRIPOMIENKY K POZÍCII RADY V PRVOM ČÍTANÍ

Všeobecné pripomienky

Európsky parlament vyjadril svoje stanovisko v prvom čítaní 10. marca 2009. Komisia prijala v plnom rozsahu, čiastočne alebo v zásade 47 z 85 pozmeňujúcich a doplňujúcich návrhov, ktoré Parlament predložil v prvom čítaní. 32 z uvedených 47 pozmeňujúcich a doplňujúcich návrhov sa aspoň čiastočne prevzalo do pozície Rady v prvom čítaní.

Komisia prijala v celom rozsahu, čiastočne alebo v zásade pozmeňujúce a doplňujúce návrhy, ktorými sa objasňuje kontext návrhu a ktoré zodpovedajú všeobecnému cieľu návrhu. Ide napríklad o zmeny na zlepšenie poskytovania informácií verejnosti v súlade s koncepciou na zvýšenie transparentnosti pri udeľovaní povolení, presadzovaní predpisov a dosahovaní zhody v zmysle návrhu Komisie.

Komisia zamietla pozmeňujúce a doplňujúce návrhy, ktorými by sa zmenil charakter návrhu, ako napríklad tie, na základe ktorých by došlo k obmedzeniu rozsahu pôsobnosti opatrení, ktorými sa stanovujú minimálne požiadavky na veľké spaľovacie zariadenia. Takisto zamietla pozmeňujúce a doplňujúce návrhy, ktoré by spôsobili právny zmätok, viedli by k ťažkostiam pri implementácii alebo by boli v rozpore so základnými prvkami návrhu.

Podrobné pripomienky

Pozmeňujúce a doplňujúce návrhy Parlamentu, ktoré Komisia v plnom rozsahu, čiastočne alebo v zásade prijala a zapracovala do pozície Rady v prvom čítaní

Do pozície Rady v prvom čítaní bolo v rôznej miere zapracovaných tridsaťdva pozmeňujúcich a doplňujúcich návrhov ( 7, 12, 13, 14, 16, 18, 19, 21, 27, 34, 35, 36, 37, 40, 44, 49, 50, 51, 52, 53, 54, 55, 59, 64, 65, 66, 68, 71, 72, 73, 75 a 79 ).

Pozmeňujúcim a doplňujúcim návrhom 7 sa dopĺňa užitočný odkaz na Aarhuský dohovor. Pozmeňujúci a doplňujúci návrh 12 je v zásade prijateľný, keďže sa ním objasňuje pojem „úrovne emisií súvisiace s najlepšími dostupnými technikami“. Pozmeňujúci a doplňujúci návrh 13 bol zapracovaný, pretože sa ním podrobnejšie vymedzuje pojem „dotknutá verejnosť“. Pozmeňujúci a doplňujúci návrh 14 je čiastočne prijateľný tým, že sa ním podrobnejšie vymedzuje pojem „nová technika“. Pozmeňujúci a doplňujúci návrh 16 sa týka doplnenia vymedzenia pojmu „environmentálna inšpekcia“. Pozmeňujúcimi a doplňujúcimi návrhmi 18 a 19 sa objasňujú ustanovenia o udeľovaní povolení niekoľkým zariadeniam alebo prevádzkovateľom. Pozmeňujúci a doplňujúci návrh 21 je v zásade prijateľný, keďže sa ním objasňujú ustanovenia o porušení podmienok povolenia. Pozmeňujúce a doplňujúce návrhy 27 a 55 sú prijateľné čiastočne a v zásade tým, že objasňujú výmenu informácií o BAT. Pozmeňujúcimi a doplňujúcimi návrhmi 34 a 35 sa zjednodušujú ustanovenia, ktoré sa týkajú používania všeobecne záväzných pravidiel. Pozmeňujúcim a doplňujúcim návrhom 36 sa zlepšuje poskytovanie informácií verejnosti o vývoji najlepších dostupných techník. Pozmeňujúcim a doplňujúcim návrhom 37 sa objasňujú ustanovenia o prehodnotení podmienok povolenia. Pozmeňujúci a doplňujúci návrh 40 je čiastočne prijateľný tým, že nadväzuje na ďalšiu relevantnú legislatívu Spoločenstva. Pozmeňujúci a doplňujúci návrh 44 je čiastočne prijateľný v súvislosti s princípom stanovovania minimálnej frekvencie inšpekcií, navrhovaná frekvencia sa však zamieta. Pozmeňujúcimi a doplňujúcimi návrhmi 49 a 50 sa zabezpečuje konzistentnosť s povinnosťami vyplývajúcimi z Aarhuského dohovoru. Pozmeňujúcimi a doplňujúcimi návrhmi 51, 52, 53 a 54 sa objasňuje, ktoré informácie sa majú sprístupňovať verejnosti. Pozmeňujúci a doplňujúci návrh 59 sa týka podávania správ členských štátov Komisii o stanovovaní limitných hodnôt emisií. Pozmeňujúci a doplňujúci návrh 64 je v zásade prijateľný tým, že objasňuje rozsah pôsobnosti vo vzťahu k zlievarňam neželezných kovov. Pozmeňujúcim a doplňujúcim návrhom 65 sa do rozsahu pôsobnosti dopĺňa užitočný odkaz na spoluspaľovanie (príloha I) Pozmeňujúce a doplňujúce návrhy 66 a 68 sú v zásade prijateľné tým, že poskytujú viac právnej jasnosti o rozsahu pôsobnosti návrhu, pokiaľ ide o niektoré činnosti odpadového hospodárstva. Pozmeňujúce a doplňujúce návrhy 71, 72, 73 a 75 sú čiastočne a v zásade prijateľné tým, že sa nimi zlepšuje konzistentnosť udeľovania výnimiek pre spaľujúce zariadenia, ktoré sú v prevádzke počas obmedzeného počtu hodín alebo sa používajú na núdzovú prevádzku, a to bez toho, aby došlo k oslabeniu požiadavky platnej legislatívy. Pozmeňujúci a doplňujúci návrh 79 je čiastočne prijateľný tým, že sa ním do platnej legislatívy opätovne zavádzajú ustanovenia o monitorovaní dioxínov.

Pozmeňujúce a doplňujúce návrhy Parlamentu, ktoré Komisia zamietla, ktoré však boli v celom rozsahu, čiastočne alebo v zásade zapracované do pozície Rady v prvom čítaní

Dvanásť pozmeňujúcich a doplňujúcich návrhov ( 15, 22, 23, 29, 31, 32, 33, 41, 47, 93 (totožný s návrhom 115 ), 97 a 117 ) Komisia zamietla, ale boli v celom rozsahu, čiastočne alebo v zásade zapracované do pozície Rady v prvom čítaní.

Komisia zamietla pozmeňujúci a doplňujúci návrh 15 , pretože neprispel k väčšej jasnosti návrhu. Jeden aspekt tohto pozmeňujúceho a doplňujúceho návrhu (vymedzenie pojmu „východisková správa“) bol napriek tomu čiastočne zapracovaný do pozície Rady v prvom čítaní vzhľadom na to, že ho možno akceptovať ako objasnenie vymedzenia pojmu.

Komisia zamietla pozmeňujúce a doplňujúce návrhy 22, 23, 29 a 41 o ochrane pôdy, keďže boli buď v rozpore s návrhom Komisie, alebo neprispievali k väčšej jasnosti návrhu. Tieto pozmeňujúce a doplňujúce návrhy boli napriek tomu čiastočne a v zásade zapracované do pozície Rady v prvom čítaní, pretože sú prijateľné tým, že sa nimi objasňujú opatrenia na ochranu pôdy, ktoré sú súčasťou návrhu. Komisia zamietla pozmeňujúci a doplňujúci návrh 33 o monitorovaní pôdy a podzemných vôd, pretože predstavuje nižšiu úroveň ochrany životného prostredia, napriek tomu bol v celom rozsahu zapracovaný do pozície Rady v prvom čítaní.

Komisia zamietla pozmeňujúci a doplňujúci návrh 31 o stanovovaní limitných hodnôt emisií z dôvodu, že je v rozpore s jedným zo základných princípov návrhu Komisie, čím by sa do značnej miery znížila úroveň ochrany životného prostredia. Jeden aspekt pozmeňujúceho a doplňujúceho návrhu (požiadavka, podľa ktorej je potrebné zabezpečiť, aby nedochádzalo k prekročeniu úrovní emisií súvisiacich s BAT) bol napriek tomu čiastočne a v zásade zapracovaný do pozície Rady v prvom čítaní. Túto časť návrhu teda možno prijať. Komisia zamietla pozmeňujúci a doplňujúci návrh 32 , keďže navrhované zmeny boli v rozpore s ostatným textom návrhu. Jeden aspekt pozmeňujúceho a doplňujúceho návrhu (informovanie verejnosti o odchýlkach od úrovní emisií súvisiacich s BAT) bol napriek tomu v zásade zapracovaný do pozície Rady v prvom čítaní a je teda prijateľný.

Pozíciou Rady v prvom čítaní sa vypúšťajú požiadavky účasti verejnosti na prijatí všeobecne záväzných pravidiel v zmysle pozmeňujúceho a doplňujúceho návrhu 47 . Komisia zamietla pozmeňujúci a doplňujúci návrh 93 (totožný s návrhom 115 ), ktorý sa týka intenzívneho chovu hydiny, keďže by ním došlo k zníženiu úrovne ochrany životného prostredia, ktorá bola zabezpečená návrhom. Napriek tomu bol v celom rozsahu zapracovaný do pozície Rady v prvom čítaní. Komisia zamietla pozmeňujúci a doplňujúci návrh 117 , ktorý sa týka výroby keramických výrobkov, keďže by ním došlo k obmedzeniu rozsahu pôsobnosti legislatívy v porovnaní so status quo . Napriek tomu bol čiastočne zapracovaný do pozície Rady v prvom čítaní spôsobom, ktorý je pre Komisiu akceptovateľný. Komisia zamietla pozmeňujúci a doplňujúci návrh 97 , ktorý sa týka zvýšenia limitných hodnôt NOx pre niektoré veľké spaľovacie zariadenia, keďže by ním došlo k zníženiu úrovne ochrany životného prostredia, ktorá bola zabezpečená návrhom. Napriek tomu bol v zásade zapracovaný do pozície Rady v prvom čítaní spôsobom, ktorý je akceptovateľný.

Pozmeňujúce a doplňujúce návrhy Parlamentu, ktoré Komisia prijala v celom rozsahu, čiastočne alebo v zásade, ktoré však neboli zapracované do pozície Rady v prvom čítaní

Pätnásť pozmeňujúcich a doplňujúcich návrhov ( 1, 5, 6, 8, 20, 42, 43, 46, 48, 56, 58, 60, 61, 62 a 69 ) prijala Komisia v celom rozsahu, čiastočne alebo v zásade, no napriek tomu neboli zapracované do pozície Rady v prvom čítaní. Tieto pozmeňujúce a doplňujúce návrhy sa týkajú jazykových formulácií v odôvodneniach, podávania správ o dodržiavaní predpisov, informovania príslušného orgánu po ukončení činnosti, podávania správ o inšpekciách, vymedzenia pojmu „dotknutá verejnosť“, nových techník, monitorovania, poskytovania informácií verejnosti, zmien a doplnení príloh, ustanovenia nových dodatočných minimálnych požiadaviek prostredníctvom konania regulačného výboru a stanovenia usmernení k intenzívnemu chovu hydiny.

Pozmeňujúce a doplňujúce návrhy Parlamentu, ktoré Komisia a Rada zamietli a ktoré sa do pozície Rady v prvom čítaní nezapracovali

Dvadsaťšesť pozmeňujúcich a doplňujúcich návrhov ( 2, 3, 4, 9, 10, 11, 17, 24, 25, 26, 28, 30, 38, 39, 45, 57, 63, 67, 70, 76, 77, 78, 80, 114, 129 a 133 ) bolo zamietnutých oboma inštitúciami.

Pozmeňujúce a doplňujúce návrhy 2, 3, 4, 9, 10 a 11 zamietli obe inštitúcie, pretože sú v rozpore s účelom odôvodnení. Pozmeňujúci a doplňujúci návrh 17 , ktorý sa týka vymedzenia pojmu „všeobecne záväzné pravidlá“ zamietli obe inštitúcie, pretože neprináša ani viac jasnosti, ani pridanú hodnotu. Pozmeňujúce a doplňujúce návrhy 24, 25 a 26 (obsah žiadostí o povolenie), pozmeňujúci a doplňujúci návrh 28 (podmienky povolenia v súvislosti s ochranou pôdy), pozmeňujúci a doplňujúci návrh 30 (určenie BAT) a pozmeňujúce a doplňujúce návrhy 38 a 39 (prehodnotenie povolení) zamietli obe inštitúcie, pretože sú buď nadbytočné, alebo by spôsobili právnu neistotu pri implementácii. Pozmeňujúci a doplňujúci návrh 114 o rozmetávaní hnoja je v rozpore s pozíciou Rady v prvom čítaní. Z tohto dôvodu ho obe inštitúcie zamietli. Pozmeňujúci a doplňujúci návrh 45 o mimoriadnych inšpekciách je nejasný a viedol by k ťažkostiam pri implementácii. Z tohto dôvodu ho obe inštitúcie zamietli. Pozmeňujúci a doplňujúci návrh 57 zamietli obe inštitúcie, pretože by sa ním obmedzila uplatniteľnosť ustanovenia o rozšírení prevádzky spaľovacích zariadení. Pokiaľ ide o rozsah pôsobnosti kapitoly II návrhu (príloha I), pozmeňujúce a doplňujúce návrhy 63, 67, 70 a 129 zamietli obe inštitúcie, pretože sú v rozpore s pozíciou Rady v prvom čítaní. Pozmeňujúci a doplňujúci návrh 133 zamietli obe inštitúcie, pretože by ním došlo k vylúčeniu niektorých spaľujúcich zariadení z rozsahu pôsobnosti platnej legislatívy. Pozmeňujúci a doplňujúci návrh 76 zamietli obe inštitúcie, pretože by ním došlo k rozšíreniu rozsahu pôsobnosti monitorovania emisií CO na spaľovacie zariadenia, pre ktoré nie sú stanovené žiadne limitné hodnoty emisií. Pozmeňujúci a doplňujúci návrh 77 zamietli obe inštitúcie, pretože by ním došlo k zmene systému dodržiavania hodnôt pre spaľovacie zariadenia. Pozmeňujúce a doplňujúce návrhy 78 a 80 , ktoré sa týkajú výnimiek pri monitorovaní emisií zo spaľovní odpadov, zamietli obe inštitúcie, pretože sú v rozpore s návrhom Komisie a s pozíciou Rady v prvom čítaní.

Zmeny návrhu zo strany Rady

Rada navrhla tieto hlavné zmeny návrhu Komisie:

Výmena informácií o najlepších dostupných technikách (BAT). Z hľadiska princípu a obsahu zachováva pozícia Rady v prvom čítaní výmenu informácií navrhovanú Komisiou, no dopĺňa ďalšie ustanovenia o úlohe fóra a spresňuje proces vypracúvania a obsah referenčných dokumentov o BAT. Komisia súhlasí so začlenením týchto doplňujúcich ustanovení, ktoré sú v súlade so súčasným procesom vypracúvania referenčných dokumentov o BAT. Komisia však s poľutovaním konštatuje, že pozícia Rady v prvom čítaní stanovuje prijatie nezáväzných usmernení k článku 13 ods. 3 písm. c) a d) prostredníctvom konania regulačného výboru, hoci zo Zmluvy o ES vyplýva, že Komisia má na to vlastné nezávislé právo. Ustanovenie pozície Rady v prvom čítaní nemôže toto právo žiadnym spôsobom ovplyvniť (pozri vyhlásenie v prílohe k tomuto oznámeniu).

Postup prijímania záverov BAT. Pozíciou Rady v prvom čítaní sa podľa článku 13 ods. 5 ustanovuje, že závery BAT (časti referenčných dokumentov o BAT, ktorými sa ustanovujú najmä úrovne emisií súvisiace s BAT) sa prijmú prostredníctvom regulačného postupu (článok 291 ZFEÚ). V politickej dohode Rady sa však navrhol regulačný postup s kontrolou. Komisia však nezdieľa názor Rady, že článok 291 ZFEÚ je najvhodnejším právnym základom na prijatie opatrení podľa článku 13 ods. 5. Tieto opatrenia majú všeobecnú pôsobnosť a ich cieľom je doplniť základný akt o niektoré nové prvky, ktoré nie sú podstatné. V dôsledku toho by sa na ich prijatie mal vzťahovať postup aktov v prenesenej právomoci (článok 290 ZFEÚ) (pozri vyhlásenie v prílohe k tomuto oznámeniu).

Komisia si takisto uvedomuje, že zmeny zavedené Radou znamenajú, že Komisia bude vykonávať dodatočné úlohy a na postup vypracovania a prijímania referenčných dokumentov o BAT vyhradí viac zdrojov.

Limitné hodnoty emisií vo vzťahu k úrovniam emisií súvisiacim s BAT . Článkom 15 ods. 3 pozície Rady v prvom čítaní sa príslušným orgánom poskytuje väčšia flexibilita pri stanovovaní limitných hodnôt emisií a zároveň sa ním zabezpečuje, že emisie neprekročia úrovne emisií súvisiace s BAT (pozri závery BAT). Komisia síce tieto zmeny nevíta, no môže ich akceptovať vzhľadom na to, že sa zaviedli potrebné ochranné opatrenia prostredníctvom monitorovania a nahlasovania požiadaviek na zabezpečenie dodržiavania súladu s očakávanými cieľmi v oblasti ochrany životného prostredia. Možnosť výnimky z uplatňovania článku 15 ods. 3 (v špecifických prípadoch a na základe určitých kritérií) ostala zachovaná, no Komisia s poľutovaním konštatuje, že možnosť špecifikovať tieto kritériá prostredníctvom konania regulačného výboru bola nahradená zostavením usmernení. V záujme dosiahnutia zhody však Komisia môže tento prístup akceptovať.

Posúdenie právomocí, ktoré sa majú zveriť Komisii v súvislosti s článkom 41 (pravidlá pre spaľovacie zariadenia) a článkom 48 ods. 5 (monitorovanie určitých emisií zo zariadení na spaľovanie odpadu). Komisia nezdieľa názor Rady, že článok 291 ZFEÚ je najvhodnejším právnym základom na prijatie opatrení podľa článku 41 a článku 48 ods. 5. Tieto opatrenia majú všeobecnú pôsobnosť a ich cieľom je doplniť základný akt o niektoré nové prvky, ktoré nie sú podstatné. V dôsledku toho by sa na ich prijatie mal vzťahovať postup delegovaných aktov (článok 290 ZFEÚ) (pozri vyhlásenie v prílohe k tomuto oznámeniu).

Prehodnotenie povolení. V pozícii Rady v prvom čítaní ostal zachovaný navrhovaný záväzok príslušných orgánov prehodnotiť (a v prípade potreby aj aktualizovať) podmienky povolenia po uverejnení rozhodnutia o záveroch BAT. Lehota plynúca po uverejnení rozhodnutia sa však pozíciou Rady v prvom čítaní predlžuje zo štyroch na päť rokov. Komisia túto zmenu nevíta, ale môže ju akceptovať vzhľadom na to, že predĺženie lehoty je obmedzené a samotná frekvencia prehodnocovania povolení ostane nezmenená.

Ochrana pôdy. Podľa pozície Rady v prvom čítaní sa podmienky povolení majú rozšíriť o ďalšie požiadavky na prevenciu kontaminácie pôdy a spodných vôd. Stanovovanie minimálnych frekvencií monitorovania pôdy a spodných vôd ostáva zachovaný, ale príslušné orgány na základe systematického hodnotenia rizika kontaminácie môžu pristúpiť k zníženiu frekvencie monitorovania. Pozíciou Rady v prvom čítaní sa zachovávajú ustanovenia o zostavovaní východiskových správ a požiadavkách platných po skončení činnosti a zároveň sa zavádza väčšia flexibilita pri implementácii ustanovení. Komisia by dala prednosť svojmu pôvodnému návrhu, zmeny však považuje za akceptovateľné, keďže sa nimi neohrozujú základné princípy návrhu.

Inšpekcie. V pozícii Rady sa v prvom čítaní zachováva koncepcia návrhu s niekoľkými hlavnými zmenami. O časovom odstupe medzi dvoma návštevami zariadenia na mieste sa musí rozhodnúť na základe systematického hodnotenia rizík pre životné prostredie (v návrhu sa hodnotenie rizík vyžadovalo iba v prípade výnimky zo záväzku ročnej návštevy na mieste). V prípade zariadení, ktoré predstavujú najväčšie riziko, nesmie tento časový odstup trvať viac ako jeden rok a v prípade zariadení, ktoré predstavujú najmenšie riziko, to nesmie byť viac ako tri roky. Podľa názoru Komisie je táto požiadavka zmysluplná, keďže sa ňou reguluje frekvencia návštev na mieste. Hoci Komisia nevíta, že došlo k odstráneniu požiadavky, aby sa pri stanovovaní kritérií hodnotenia rizík využívalo konanie regulačného výboru, zastáva názor, že kritériá v pozícii Rady v prvom čítaní sú primerané.

Dátum začatia uplatňovania noriem pre nové veľké spaľovacie zariadenia. Pozíciou Rady v prvom čítaní sa termín začatia uplatňovania noriem pre nové veľké spaľovacie zariadenia mení z roku 2016 na dva roky po dátume nadobudnutia účinnosti tejto smernice. Komisia s týmto dátumom súhlasí, pretože tieto nové normy sa od roku 2006 považujú za BAT pre nové zariadenia a tieto zariadenia sú teda po technickej a hospodárskej stránke schopné splniť tieto nové limity.

Prechodné ustanovenia pre existujúce veľké spaľovacie zariadenia. Pozíciou Rady v prvom čítaní sa zavádzajú tieto prechodné ustanovenia:

- Termínom nadobudnutia platnosti prepracovaných limitných hodnôt emisií je síce aj naďalej 1. január 2016, no členské štáty môžu do konca roka 2020 zaviesť prechodný národný plán za podmienky, že celkové emisie zo zariadení, na ktoré sa tento plán vzťahuje, neprekročia ročné maximálne hodnoty, ktoré budú v období rokov 2016 až 2019 rovnomerne klesať. Od roku 2019 až do konca roku 2020 ostáva maximálna hodnota na rovnakej úrovni.

- Pre nasledujúce typy zariadení možno udeliť výnimku z povinnosti dodržiavať prepracované limitné hodnoty emisií: do konca roku 2023 pre zariadenia s obmedzenou životnosťou (nie viac ako 20 000 prevádzkových hodín); do konca roku 2019 pre zariadenia, ktoré sú súčasťou malých izolovaných systémov; do konca roku 2023 pre teplárne, ktoré spĺňajú isté špecifické podmienky.

Komisia by síce dala prednosť tomu, keby tieto výnimky neboli zapracované, no môže tieto ustanovenia akceptovať v záujme dosiahnutia dohody, keďže ide o výnimky na prechodné obdobie, je zachovaná environmentálna integrita návrhu a členským štátom sa uľahčuje čo možno najskoršie uvedenie veľkých spaľovacích zariadení do súladu s BAT.

Špecifické požiadavky pre niektoré veľké spaľovacie zariadenia. Pozíciou Rady v prvom čítaní sa ustanovujú rôzne limitné hodnoty emisií pre zariadenia, ktoré sú v prevádzke počas obmedzeného počtu hodín (nie viac ako 1500 hodín ročne), a zavádza sa minimálna miera odsírenia pre zariadenia, ktoré nie sú schopné dodržať limitné hodnoty emisií pre SO2 aj napriek uplatňovaniu BAT, a to z dôvodu špecifických vlastností používaných miestnych tuhých palív. Podľa názoru Komisie sú tieto ustanovenia zmysluplné a odôvodnené z hľadiska riešenia špecifických technických problémov, pričom ostáva zachovaná environmentálna integrita návrhu.

Agregačné pravidlá pre spaľovacie zariadenia. Pozíciou Rady v prvom čítaní sa zavádza pre uplatňovanie agregačných pravidiel prah „ de minimis “ 15 MW. V dôsledku toho sa malé samostatné jednotky vylúčia zo zisťovania celkovej kapacity spaľovacieho zariadenia, ktoré pozostáva z viacerých jednotiek vypúšťajúcich emisie zo spoločného komína Komisia s poľutovaním konštatuje, že Rada takto oslabuje uplatňovanie agregačných pravidiel, ale môže akceptovať prah „ de minimis “ 15 MW, keďže sa týka malých zariadení s obmedzeným vplyvom na životné prostredie.

Doložka o preskúmaní pre niektoré veľké spaľovacie zariadenia. Pozícia Rady v prvom čítaní obsahuje doložku, podľa ktorej má Komisia preskúmať potrebu zmeniť a stanoviť limitné hodnoty pre niektoré špecifické spaľovacie zariadenia, na ktoré sa nevzťahujú minimálne normy alebo pre ktoré nebolo možné preskúmať minimálne požiadavky platnej legislatívy z dôvodu nedostatku aktuálnych informácií o BAT. Okrem toho má v prípade potreby do konca roku 2013 predložiť legislatívny návrh. Komisia podporuje túto doložku o preskúmaní vzhľadom na to, že výsledok preskúmania príslušných referenčných dokumentov o BAT by sa mohol zohľadniť v rámci procesu preskúmania.

Rozsah. Komisia navrhla v prípade niektorých činností rozšíriť rozsah pôsobnosti platnej legislatívy. Pozícia Rady v prvom čítaní toto navrhované rozšírenie neobsahuje v prípade spaľovania palív v zariadeniach s celkovým tepelným príkonom medzi 20 a 50 MW a v prípade intenzívneho chovu hydiny. Okrem toho sa pozíciou Rady v prvom čítaní mení navrhovaný rozsah pôsobnosti pre činnosti odpadového hospodárstva a výrobu keramických výrobkov. Pozíciou Rady v prvom čítaní sa okrem toho odstraňuje navrhovaná požiadavka, aby sa rozmetávanie hnoja zakladalo na BAT. Komisia by síce v otázkach rozšírenia rozsahu pôsobnosti a rozmetávania hnoja dala prednosť svojmu pôvodnému návrhu, no zmeny sú akceptovateľné vzhľadom na zavedenie doložky o preskúmaní týchto špecifických otázok.

Obchodovanie s emisiami No x a SO 2 . Pozíciou Rady v prvom čítaní sa zavádza odôvodnenie o preskúmaní možností trhových nástrojov (napríklad obchodovanie s emisiami NOx a SO2). Tento nápad odzrkadľuje posúdenie Komisie bez toho, aby sa predpokladali jeho výsledky.

Výkon delegovania právomoci a námietka voči delegovaným aktom (články 76 a 78). Komisia v súlade so svojím oznámením o vykonávaní článku 290 ZFEÚ[1] a na základe analýzy konkrétnych opatrení uvedených v stanovisku Rady a so zreteľom na právo zrušenia ustanovené v znení predsedníctva uprednostňuje delegovanie právomocí na dobu neurčitú, môže však aj súhlasiť s prístupom Rady (päťročné obdobie s automatickým obnovením). Komisia ľutuje, že v pozícii Rady v prvom čítaní sa zavádza lehota troch mesiacov, v ktorej môže Rada a Európsky parlament vzniesť námietku voči delegovaným aktom. Komisia uprednostňuje lehotu dvoch mesiacov, ktorú by bolo možné na podnet Európskeho parlamentu alebo Rady predĺžiť o jeden mesiac. Pomohlo by to zvýšiť účinnosť postupov, bez porušenia zásady celkovej lehoty troch mesiacov.

Konzultácia s odborníkmi v prípravnej činnosti na účel prijatia delegovaných aktov (bod 39 odôvodnenia).

Komisia nepodporuje bod odôvodnenia týkajúci sa konzultácie s odborníkmi v prípravnej fáze delegovaných aktov. Komisia usudzuje, že skupiny odborníkov nemôžu zohrávať formálnu inštitucionálnu úlohu. Ustanovenia týkajúce sa účasti odborníkov na príprave delegovaných aktov preto nemôžu byť súčasťou základných aktov. Z tohto hľadiska Komisia odkazuje na svoje oznámenie z 9. decembra 2009.

4. ZÁVER

Zmeny predstavené Radou sú prijateľné, pretože sú v súlade s návrhom Komisie a vychádzajú z neho, okrem určitých posúdení vykonaných Radou týkajúcich sa delegovania právomocí na Komisiu podľa článku 290 a 291 (ZFEÚ). Komisia preto vznáša námietku voči pozícii Rady v prvom čítaní, ktorá bola jednohlasne prijatá 15. februára 2010.

PRÍLOHA

Vyhlásenie Komisie k tabuľkám zhody

Komisia pripomína svoje stanovisko, že vypracovanie tabuliek zhody členskými štátmi, v ktorých sa uvádza vzťah medzi transpozičnými opatreniami členských štátov a smernicou, je v záujme občanov, lepšej právnej úpravy a transparentnosti, ako aj pomoci pri overovaní súladu predpisov jednotlivých členských štátov s právnymi predpismi Spoločenstva.

V tomto prípade Komisia nebráni dohode v rámci Rady v záujme úspešného uzavretia medziinštitucionálneho konania v tejto veci a vzhľadom na horizontálne diskusie k tejto téme, ktoré prebiehajú medzi inštitúciami.

Vyhlásenie Komisie v súvislosti s článkom 13 ods. 3 písm. c) a d)

Podľa Komisie by prijatie nezáväzných usmernení nemalo byť predmetom komitológie vzhľadom na to, že zo Zmluvy o ES vyplýva, že Komisia má na to vlastné nezávislé právo.

Preto Komisia zastáva názor, že ustanovenie v článku 13 ods. 3 písm. c) a d) o tom, že usmernenia sa majú prijať regulačným procesom, nemôže uvedené právo žiadnym spôsobom ovplyvniť.

Vyhlásenie Komisie týkajúce sa posúdenia právomocí, ktoré sa majú zveriť Komisii v súvislosti s článkom 13 ods. 5, článkom 41 a článkom 48 ods. 5

Komisia nezdieľa názor Rady, že článok 291 Zmluvy o fungovaní EÚ je najvhodnejším právnym základom na prijatie opatrení podľa článku 13 ods. 5, článku 41 a článku 48 ods. 5. Tieto opatrenia majú všeobecnú pôsobnosť a ich cieľom je doplniť základný akt o niektoré nové prvky, ktoré nie sú podstatné. V dôsledku toho by sa na ich prijatia mal vzťahovať postup pre delegované akty (článok 290 Zmluvy o fungovaní EÚ).

[1] KOM(2009) 673 v konečnom znení.